KIRJALLINEN KYSYMYS P-1120/02 esittäjä(t): Heinz Kindermann (PSE) komissiolle. Euroopan unionin tuki kestävän kehityksen mukaisten kalastusmenetelmien ja -tekniikoiden kehittämiselle ja käytölle.



Virallinen lehti nro 229 E , 26/09/2002 s. 0182 - 0182



KIRJALLINEN KYSYMYS P-1120/02 esittäjä(t): Heinz Kindermann (PSE) komissiolle (15. huhtikuuta 2002) Aihe: Euroopan unionin tuki kestävän kehityksen mukaisten kalastusmenetelmien ja -tekniikoiden kehittämiselle ja käytölle Euroopan unionin vesillä joutuu vuosittain tuhansia pienikokoisia valaita (delfiinejä ja pullonokkadelfiinejä) sivusaaliina kalastajien pyydyksiin ja kuolee. Tämä on yksi suurimmista kyseisten lajien säilymistä uhkaavista vaaratekijöistä. Delfiini ja pullonokkadelfiini on molemmat mainittu luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(1) (luontotyyppidirektiivin) liitteessä IV olevassa a kohdassa ja siten määrätty tiukan suojelun alaisiksi. Mihin toimenpiteisiin komissio on ryhtynyt sitten vuoden 1994 kannustaakseen Euroopan unionin kalastajia kestävän kehityksen mukaisten kalastusmenetelmien käyttöön, erityisesti pienikokoisten valaslajien pyydyksiin joutumisen vähentämiseksi tai ehkäisemiseksi? Millaisia tuloksia tai parannuksia näillä toimenpiteillä on saavutettu? Yhteiseen maaseudun kehittämispolitiikkaan sisältyy maatalouden ympäristötoimenpiteitä: hyvän maatalouskäytännön ylittävistä ympäristösitoumuksista maksetaan tukea. Tuki myönnetään maanviljelijöille vuosittain, ja se lasketaan sitoumuksen aiheuttamien tulonmenetysten ja lisäkustannusten mukaan. Tukisummaa laskettaessa huomioidaan myös taloudellisten kannustimien tarve. Pitääkö komissio samantyyppisiä toimia kalatalousalalla järkevinä esimerkiksi pienikokoisten valaslajien pyydyksiin joutumisen vähentämiseksi tai ehkäisemiseksi? Suunnitteleeko komissio tällaisia toimenpiteitä? Miten laajoja mahdolliset toimet olisivat? (1) EYVL L 206, 22.7.1992, s. 7. Franz Fischlerin komission puolesta antama vastaus (6. toukokuuta 2002) Valaiden sivusaaliiksi joutumisen vähentämiseen tai poistamiseen tähtäävien toimenpiteiden osalta komissio ehdotti laajasti vaeltavien kalojen ajoverkkokalastuksen kieltämistä. Tämän tuloksena hyväksyttiin 8. kesäkuuta 1998 neuvoston asetus (EY) N:o 1239/98(1) tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 muuttamisesta. Vielä tärkeämpää on, että komissio on edistänyt myös suoran rahoituksen avulla sellaisten tutkimusten tekemistä, joiden avulla pyritään paremmin suojelemaan pieniä valaita sivusaaliiksi joutumista vastaan. Tämä on johtanut moniin uusiin ideoihin esimerkiksi äänivaroitinten käytöstä ja pyydysten rakenteesta. Ne ovat lupaavia keinoja sivusaaliiden vähentämiseksi. Komissio on myös myöntänyt taloudellista tukea LIFE-ohjelman osana parantaakseen pienten valaiden suojelua. Pian annettavan tieteellisen ja teknisen lausunnon jälkeen komissio aikoo tehdä ehdotuksen uudesta yhteisön lainsäädännöstä, jonka avulla pyritään vähentämään valaiden joutumista sivusaaliiksi. Ehdotettujen toimenpiteiden taloudelliset seuraukset riippuvat hyvin paljon tiedemiesten ehdottamien teknisten eritelmien laajuudesta ja luonteesta. Komissio on valmis tarkastelemaan julkisen rahoituksen tarvetta tai tarkoituksenmukaisuutta tällaisten toimenpiteiden tehokasta toteuttamista varten. (1) EYVL L 171, 17.6.1998.